Babaporno: Man kry ‘mylpaalvonnis’William Beale. Foto: ANA William Beale (39), ŉ rekenaaringenieur van Plettenbergbaai wat skuld beken het op 18 644 aanklagte van die besit van kinderpornografie, is Dinsdag ŉ “mylpaalvonnis” opgelê. Beale het Dinsdag vir die laaste keer in die Thembalethu-streekhof in George verskyn sedert sy inhegtenisneming in Plettenbergbaai byna drie jaar gelede. Landdros Eugenia Jacobs het tydens die vonnisoplegging gesê die pornografiese materiaal beeld die verskriklikste dade denkbaar uit, voor sy hom tot 15 jaar tronkstraf gevonnis het. Sy het gesê nadat sy die vonnisoplegging in oorweging geneem het, het sy tot die gevolgtrekking gekom dat enige ander straf ŉ totale verontagsaming van die erns van die oortreding sal wees. “Hierdie vonnis moet ŉ duidelike boodskap aan die publiek oordra dat dié misdade onaanvaarbaar is en nie geduld sal word nie. Tronkstraf sal die beskuldigde afskrik om soortgelyke misdrywe te pleeg, asook ander mense om dit te doen,” het sy gesê. Jacobs het gesê sy glo Beale is ŉ gevaar vir die samelewing. Hy was die eerste Suid-Afrikaner wat in hegtenis geneem is as deel van Operasie Cloud 9, ŉ samewerkingsoperasie tussen die polisie in Suid-Afrika en België, wat hulle toespits op ŉ internasionale kinderpornografienetwerk. Die betrokke kinderpornografiekring is veral gefokus op die seksuele mishandeling van babas. Van die foto’s wat in Beale se besit gevind is, wys die marteling en moord van babas wat slegs ŉ paar dae oud is. Lt.kol. Heila Niemand van die Gautengse polisie se eenheid teen gesinsgeweld, kindermishandeling en seksuele misdrywe, wat die ondersoek gelei het, het die vonnis verwelkom. Sy het gesê dit is die swaarste vonnis wat tot dusver in Suid-Afrika vir die besit van kinderpornografie opgelê is. Lees alle vorige berigte oor Operasie Cloud 9 op Maroela Media.